
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Tunisiasta,
–	ottaa huomioon EU:n ja Tunisian välisen assosiaatiosopimuksen,
–	ottaa huomioon EU:n ja Tunisian välisen yhteisymmärryspöytäkirjan,
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	ottaa huomioon, että asianajaja ja toimittaja Sonia Dahmani pidätettiin toukokuussa 2024 Tunisian asianajajaliiton toimistossa sen jälkeen, kun hän oli esiintynyt Carthage+ -televisiokanavalla; ottaa huomioon, että pidätyksensä jälkeen häntä vastaan on pantu vireille viisi erillistä tuomioistuinmenettelyä ja hänet on tuomittu kolme kertaa; ottaa huomioon, että suunnitteilla on uusia oikeudenkäyntejä ja että hänen kokonaisrangaistuksensa voi olla jopa 24 vuotta;
B.	toteaa, että Sonia Dahmanin vankeusolot ovat epäinhimilliset ja ihmisarvoa alentavat eikä hänellä ole mahdollisuutta saada sairaanhoitoa;
C.	ottaa huomioon, että hänen sisarensa Ramla Dahmani tuomittiin heinäkuussa 2025 poissaolevana valeuutisten levittämisestä;
1.	tuomitsee asianajajan ja tiedotusvälineiden kommentaattorin Sonia Dahmanin mielivaltaisen pidätyksen, oikeudellisen häirinnän ja tuomiot;
2.	vaatii vapauttamaan välittömästi ja ehdoitta Sonia Dahmanin ja kaikki muut henkilöt, jotka on pidätetty siksi, että he ovat käyttäneet sananvapauttaan, mukaan lukien poliittiset vangit ja ihmisoikeuksien puolustajat; kehottaa Tunisian viranomaisia luopumaan kaikista Sonia Dahmania ja hänen sisartaan vastaan nostetuista syytteistä ja lopettamaan heidän perheensä häirinnän;
[bookmark: _Hlk214916283]3.	tuomitsee Sonia Dahmanin vankeusolot, mukaan lukien riittämättömän sairaanhoidon, rajallisen mahdollisuuden pitää yhteyttä omaan perheeseensä ja oikeusavustajaansa ja oikeuskäsittelyn lykkäämiset, sekä useat kanteet, joiden tarkoituksena on jatkaa hänen pidätystään;
4.	vaatii, että Tunisian viranomaiset suojelevat kokoontumis- ja sananvapautta, takaavat oikeuslaitoksen riippumattomuuden, estävät toimeenpanovallan puuttumisen oikeuslaitoksen toimintaan ja puolustavat Tunisian perustuslaissa taattuja oikeuksia ja vapauksia; tuomitsee mielivaltaisten pidätysten, poliittisin perustein harjoitetun vainon ja vapauksien rajoittamisen lisääntymisen;
5.	kehottaa kumoamaan kokonaan asetuksen nro 54, jonka nojalla on nostettu syytteitä mielipiteiden ilmaisemisesta, sekä kaiken vapauksien rajoittamiseen käytetyn väärinkäytökset mahdollistavan lainsäädännön;
6.	kehottaa EU:n toimielimiä ilmaisemaan syvän huolensa ihmisoikeuksien heikkenemisestä Tunisiassa ja jatkamaan koordinoituja diplomaattisia toimia, joilla pyritään edistämään poliittisten vankien vapauttamista;
7.	kehottaa Tunisian viranomaisia noudattamaan ihmisoikeuksia koskevan kansainvälisen oikeuden sekä EU:n ja Tunisian välisen assosiaatiosopimuksen mukaisia velvoitteitaan; panee merkille EU–Tunisia-assosiaationeuvoston kokouksen äskettäisen lykkäämisen ja pyytää komissiota painottamaan erityisesti ihmisoikeustilannetta Tunisian kanssa käytävässä poliittisessa vuoropuhelussa, sille annettavassa rahoitustuessa, sen kanssa tehtävässä turvallisuusyhteistyössä ja sen kanssa solmittavissa sopimuksissa;
8.	ilmaisee horjumattoman solidaarisuutensa Tunisian kansalaisyhteiskunnalle, ihmisoikeuksien puolustajille, riippumattomille tiedotusvälineille ja toimittajille sekä asianajajaliitoille; kehottaa komissiota vastaamaan Tunisian hallituksen päätökseen jäädyttää kansalaisyhteiskunnan organisaatioiden pankkitilit; korostaa oikeusalan ammattilaisten ratkaisevaa roolia oikeusvaltioperiaatteen ja oikeusjärjestelmän luotettavuuden turvaamisessa;
9.	kannustaa Tunisiaa vastaamaan moninaisiin haasteisiin koko alueella omaksumalla roolin ihmisoikeuksien ja demokratian ylläpitämisessä;
10.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, jäsenvaltioiden hallituksille ja parlamenteille sekä Tunisian viranomaisille.

